Det Økonomiske og Sociale Udvalgs udtalelse om:

- »Kommissionens forslag til Rådets forordning (EF) om midlertidig tilbagetrækning fra Unionen Myanmar (1) af fordelene under de generelle toldpræferencer for industrisektoren(1) Tidligere Unionen Burma.«, og - »Kommissionens forslag til Rådets forordning (EF) om midlertidig tilbagetrækning fra Unionen Myanmar af fordelene under de generelle toldpræferencer for landbrugssektoren« () (97/C 133/16)

Rådet besluttede den 21. februar 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om de ovennævnte emner.

Det Økonomiske og Sociale Udvalg besluttede at overdrage det forberedende arbejde til Thomas ETTY som hovedordfører.

Det Økonomiske og Sociale Udvalg vedtog på sin 343. plenarforsamling af 26. og 27. februar 1997, mødet den 27. februar 1997, med 93 stemmer for, to imod og to hverken for eller imod, følgende udtalelse.

1. ØSU henviser til sin udtalelse af 19.-20. oktober 1994 om Kommissionens forslag til Rådets forordning (EF) »om anvendelse af et flerårigt arrangement med generelle toldpræferencer for perioden 1995-1997 for visse industrivarer med oprindelse i udviklingslande«, og Kommissionens forslag til Rådets forordning (EF) »om forlængelse for 1995 af anvendelsen af forordning (EØF) nr. 3833/90, (EØF) nr. 3835/90 og (EØF) nr. 3900/91 om anvendelse af generelle toldpræferencer på visse landbrugsprodukter med oprindelse i udviklingslande« () og til sin udtalelse af 24.-25. april 1996 om Kommissionens forslag til Rådets forordning (EF) »om anvendelse af et flerårigt arrangement med generelle toldpræferencer for perioden 1. juli 1996 til 30. juni 1999 for visse landbrugsprodukter med oprindelse i udviklingslande« (), og især til sine positive kommentarer til artiklerne om fuldstændig og delvis midlertidig tilbagetrækning af EU's arrangement med generelle toldpræferencer, og støtter Kommissionens forslag om en tilbagetrækning af præferenceordningen i henhold til Rådets forordning (EF) nr. 3281/94, så længe slavearbejde anvendes i Myanmar.

2. Forslaget danner en vigtig præcedens. EU udsender et klart signal til sine handelspartnere om at det er fast besluttet på at anvende præferenceordningen efter dens oprindelige hensigt, dvs. til at forbedre livsvilkårene i udviklingslandene via handelsprivilegier, samt at forhindre misbrug af GSP ved at anmode om rapporter fra lande som ikke overholder de grundlæggende menneskerettigheder der omtales i EU's relevante instrumenter.

3. Kommissionen har fulgt proceduren i henhold til Rådets forordning (EF) nr. 3281/94 om GSP. Efter den formelle meddelelse fra Kommissionen om at den havde besluttet at indlede en undersøgelse, modtog den bevismateriale fra en række af de berørte parter, inklusive Myanmars militærregering Rådet til Genoprettelse af Lov og Orden (SLORC). EU's beslutning om at trække præferenceordningen tilbage fik stærk støtte fra repræsentanter for den demokratisk valgte regering i Myanmar, herunder dets leder Daw Aung San Suu Kyi som er blevet frataget sit embede af SLORC. ØSU ønsker at understrege at det tillægger Kommissionens yderst diplomatiske håndtering af sagen stor værdi. Dette vil tjene som en rettesnor for kommende sager og må have overbevist EU's handelspartnere om at undersøgelserne er foregået på en retfærdig og transparent måde.

4. ØSU er helt og holdent enig med Kommissionen i at slavearbejde virkelig anvendes i stort omfang i Myanmar. Slavearbejdet som kendetegnes ved systematisk tvang og overgreb fra hærens, politiets og de andre sikkerhedsstyrkers side, anvendes især til bærearbejde, militære formål og kommercielle projekter som ejes af hæren samt omfattende infrastrukturaktiviteter, bl.a. i forbindelse med turisme. Myanmars militærregering er for øjeblikket aktivt involveret i at udbrede snarere end at bekæmpe slavearbejdet. I dag er hundrede tusinder af mennesker ofre for dette endemiske misbrug. De udsættes for de mest ekstreme former for udnytning som alt for ofte fører til tab af menneskeliv.

5. Militærregeringen i Myanmar har nægtet en undersøgelseskommission fra EU adgang til landet. Kommissionen betragter denne beslutning som særdeles beklagelig. ØSU anbefaler Kommissionen at rette en anmodning til regeringen hvert år indtil situationen i Myanmar ændres.

6. Militærregeringen i Myanmar har hævdet at det såkaldte slavearbejde i virkeligheden bygger på buddhistiske traditioner. ØSU har med stor interesse noteret sig at udøvende buddhister under Kommissionens høringer har afvist at der skulle være tale om et »kulturelt arrangement«. ØSU gentager i denne forbindelse at det anser menneskerettighederne som universelle værdier som regeringer ikke kan fortolke som det passer dem ved at ty til faktorer såsom landets udviklingsniveau, kulturelle eller religiøse traditioner og politiske beslutninger. ØSU anbefaler at Kommissionen i dets relationer med tredjelande er meget opmærksom på sådanne faktorer når disse fremføres i diskussioner om alvorlige krænkelser af de grundlæggende menneskerettigheder. Samtidig må Kommissionen være bevidst om at disse faktorer kan misbruges for at undgå kritik af sådanne krænkelser.

7. Det er meget overraskende at Myanmars regering i sit forsvar også har henvist til de undtagelser som er indeholdt i ILO's konvention nr. 29 om slavearbejde. ILO har i mange år kritiseret og fordømt Myanmar for dets alvorlige krænkelser af konventionerne om slavearbejde. I 1995 og 1996 blev Myanmar tilmed nævnt i en særlig paragraf i rapporten »The Applications of Ratified Conventions of the International Labour Conference«. Dette er det mest effektive instrument i den regelmæssige kontrol med ILO's ratificerede konventioner. Dens effekt bør ikke undervurderes. ILO kan dog ikke pålægge sanktioner med direkte økonomiske konsekvenser.

8. ØSU har noteret at sagsøgerne, Den frie faglige Internationale (FFI) og Den Europæiske Faglige Samarbejdsorganisation (EFS), den 2. januar 1997 formelt udvidede deres klage af 7. juni 1995 som var anledning til at Kommissionen besluttede at indlede en undersøgelse, til også at omfatte Myanmars eksport af landbrugsprodukter til EU og dets medlemslande. Sagsøgerne anmodede EU om at lade tilbagetrækningen af præferenceordningen fra Myanmar omfatte landbrugssektoren, også i henhold til Rådets forordning (EF) nr. 1256/96 af 20. juni 1996, ved at udvide de samme forordninger for GSP til denne sektor. De mente at dette ikke ville kræve en yderligere undersøgelse da Rådets nuværende forslag allerede klart påviser den systematiske anvendelse af slavearbejde i Myanmar. ØSU udtrykker dets sympati med sagsøgernes anmodning og anbefaler Rådet at handle i overensstemmelse hermed.

9. ØSU håber at Myanmars udelukkelse fra EU's arrangement med generelle toldpræferencer kombineret med de kommende resultater af ILO's overvågning i henhold til ILO-konvention 29 vil sende et klart budskab til militærregeringen som styrer landet, om at de kun kan forvente yderligere isolering fra omverdenen så længe de er involverede i handlinger der så utvetydigt krænker de internationale normer for grundlæggende menneskerettigheder.

10. Den europæiske offentlighed er i voksende grad opmærksom på menneskerettighedskrænkelserne i Myanmar. Fagforeninger og NGO'er, herunder menneskerettighedsgrupper og forbrugerorganisationer, har alle udtrykt støtte til EU's indførelse af skarpe forholdsregler. I deres kampagner har de konsekvent gjort opmærksom på at de multinationale selskaber, hvoraf visse er baseret i EU-landene, spiller en betydelig rolle. I hvert fald indirekte kan selskaberne have fordel af slavearbejdet i Myanmar og via deres investeringer vil de kunne holde det isolerede militærregime i live ved at forsyne det med den fremmede valuta som regimet har så hårdt brug for. ØSU anmoder Kommissionen om at være særligt opmærksom på dette i sin overvågning af udviklingen i Myanmar.

11. ØSU opfordrer desuden Kommissionen til at finde nye hensigtsmæssige fremgangsmåder til at bringe menneskerettighedskrænkelserne frem på EU's kommende møder med ASEAN som Myanmar snart bliver medlem af. Én hensigtsmæssig fremgangsmåde kan måske findes inden for rammerne af det »konstruktive engagement« som for nyligt diskuteredes på EU's og ASEAN-landenes ministermøde i Singapore.

Kommissionen skal sikre sig at Unionen Myanmar som medlem af ASEAN ikke formår at omgå udelukkelsen fra GSP-fordelene gennem en regional kumulation af oprindelsesbestemmelser.

12. Til sidst foreslår ØSU at Kommissionen tager initiativ til en formel undersøgelse af situationen i Pakistan som EFI og FFS i juni 1995 indgav en klage over, dvs. samtidig med klagen over Myanmar. Kommissionen har endnu ikke foretaget sig noget på dette punkt og mange millioner tvinges til at udføre slavearbejde i Pakistan, også børn. Selv om den pakistanske regering i marts 1992 vedtog en lov der forbød slavearbejde, har regeringen ikke taget effektive forholdsregler for at sikre at loven overholdes. ILO har i de sidste ti år vedholdende kritiseret Pakistan for dets anvendelse af slavearbejde, men uden nogen positive resultater. Som Europa-Parlamentet krævede i resolutionen af 14. december 1995 bør der indledes en undersøgelse af slavearbejdet i Pakistan svarende til den som indledtes vedrørende Myanmar.

Bruxelles, den 27. februar 1997.

Tom JENKINS

Formand for Det Økonomiske og Sociale Udvalg

() EFT nr. C 35 af 4. 2. 1997, s. 14.

() EFT nr. C 397 af 31. 12. 1994.

() EFT nr. C 204 af 15. 7. 1996.